"... s ez a hely, ahol állunk a világ leggyönyörűbb vidéke. ... egykor az idegen nemzetek utazói ezren és százezren jönnek ide majd, hogy amikor már minden szépet láttak, minden szépséget itt együtt lássanak.” 
(Ranolder püspök)
A Badacsonyt sokan úgy ismerik, mint a Balaton part egyik legfontosabb, legforgalmasabb üdülőhelyét. Másoknak a tó lágy vizét, a tanúhegy lankáit, a napfény és a bor által árasztott megkapó érzést, a csodálatos kilátást jelenti. 
A borkultúra művészet, színeiben festészet, hangulataiban irodalom, ízeiben gasztronómia. A művészet és a bor egy tőről fakad, számtalan költőóriás múzsájául választotta, festőket és a szobrászokat ihletett meg a vérpezsdítő nedű. Versekben maradt ránk a híres költő Kisfaludy Sándor és Szegedy Róza szerelme. Itt élt Egry József a „Balaton festője”.
A Balaton ősszel sem fukarkodik a borünnepekkel. Hazánk nagy jelentőségű borvidékeinek, a szeptemberi szüreti mulatságok egyik kiemelkedő őszi programja a Badacsonyi borvidék szeptemberi ünnepe, a „Folyékony Szerelem- Badacsonyi Szüret.” Ízek, zamatok, kultúra, művészet. S hogy merre visz a borok útja? Badacsonyba. Kívánjuk, hogy Önöket is érintse meg a hely szelleme, a megejtően szép és fenséges táj! Mire számíthatunk a 2017-es rendezvényen? A nyitóesten az Other Planet és a New Level Empire szórakoztatja a közönséget. Szombaton, a megnyitót követően a Margaret Island lép színpadra, majd a Hello Kids, akiknek repertoárjában magyar és külföldi slágerek szerepelnek, a 70’-es évektől napjainkig. Az ünnep fő momentuma az ország talán leghosszabb és legszínesebb szüreti felvonulása, melynek forgatagában bemutatkoznak magyarországi borrendek, néptáncegyüttesek, borászok, huszárok, fúvószenekarok, lovas fogatok. A látványos felvonulás vasárnap, délelőtt 10 órakor indul Badacsonytomajról, majd a szüreti menet a 71-es főúton halad egészen Badacsonyig.
